Etter dommen mot Carlstrøm ble det holdt auksjon over bøkene hans på lensmannsgården Stolvstad 12–13. mars 1806. Auksjonslisten viser at han har eid mange skrifter om hagedyrkning, legevitenskap, jordbruk, husdyrhold og naturvitenskap. Mange av bøkene ble kjøpt av embetsmennene i distriktet, særlig den gamle lagmannen Johan Friedrich Schwabe. Frik Hougen mener at Carlstrøm selv kan ha sørget for å fjerne «farlige» eller fritenkerske bøker da han kom i øvrighetens søkelys.